Kl. 20.20 lørdag aften måtte politiet rykke ud til et kæmpe slagsmål i teltlejren i Thisted. - En asylant havde angiveligt røget i lejren, og det var der andre, der var utilfredse med, fortæller vagftchef Henrik Nielsen fra Midt- og Vestjyllands Politi. Der har været forlydender fremme om, at det skulle handle om hash, men det kan vagtchefen ikke bekræfte endeligt. Den lokale patrulje vurderede, at den ikke kunne klare opgaven alene. Politiet måtte derfor tilkalde forstærkning fra hundepatruljerne i Skive og Holstebro samt fra Nordjyllands Politi, inden de kunne gå ind i lejren ved 21-tiden. - Da vi så endelig kunne rykke ind, fik vi rimeligt hurtigt ro på, fortæller Henrik Nielsen. Den mand, der havde røget, blev efterfølgende undersøgt på skadestuen, men han skulle ikke have fået livstruende skader. - Ingen er blevet sigtet i sagen, men mandag tager lokalpolitiet over i efterforskningen. Her vil der blandt andet blive foretaget afhøringer ved hjælp af tolke, men det bliver nok ikke nemt at få nogen til at fortælle, hvad der skete, slutter vagtchefen.

Opsummering:
Politiet måtte tilkalde forstærkning til masseslagsmål i teltlejren i Thisted.